Rapport mill-Kummissjoni dwar l-implimentazzjoni fl-2005-2006 tar-Regolament (KEE) Nru 3820/85 dwar l-armonizzazzjoni ta' ċerta leġiżlazzjoni soċjali li għandha x’taqsam mat-trasport bit-triq (l-24 Rapport mill-Kummissjoni dwar l-implimentazzjoni tal-leġiżlazzjoni soċjali li għandha x’taqsam mat-trasport bit-triq) {SEC(2009)1100} /* KUMM/2009/0416 finali */





[pic] | KUMMISSJONI TAL-KOMUNITAJIET EWROPEJ | Brussel 3.8.2009 KUMM(2009) 416 finali RAPPORT MILL-KUMMISSJONI dwar l-implimentazzjoni fl-2005-2006 tar-Regolament (KEE) Nru 3820/85 dwar l-armonizzazzjoni ta' ċerta leġiżlazzjoni soċjali li għandha x’taqsam mat-trasport bit-triq (l-24 rapport mill-Kummissjoni dwar l-implimentazzjoni tal-leġiżlazzjoni soċjali li għandha x’taqsam mat-trasport bit-triq) {SEC(2009)1100} RAPPORT MILL-KUMMISSJONIdwar l-implimentazzjoni fl-2005-2006 tar-Regolament (KEE) Nru 3820/85 dwar l-armonizzazzjoni ta' ċerta leġiżlazzjoni soċjali li għandha x’taqsam mat-trasport bit-triq (l-24 rapport mill-Kummissjoni dwar l-implimentazzjoni tal-leġiżlazzjoni soċjali li għandha x’taqsam mat-trasport bit-triq) SOMMARJU EŻEKUTTIV Dan ir-rapport tal-Kummissjoni jirrigwarda l-implimentazzjoni tar-Regolament tal-Kunsill (KEE) Nru 3820/85[1] dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq. Ir-Regolament jitratta l-ħinijiet massimi ta’ sewqan u l-perjodi minimi ta’ waqfa u ta’ mistrieħ għax-xufiera professjonali u jitratta wkoll il-proċeduri ta’ kontroll. Skont id-Direttiva Nru 88/599/KEE[2], li tiġi mar-rapport, dwar il-proċeduri standard ta’ kontroll l-Istati Membri huma obbligati li jiżguraw li tal-anqas 1 % tal-ġranet kollha maħduma mix-xufiera professjonali tat-trakkijiet u x-xarabanks jiġu ċċekkjati jew permezz ta’ spezzjonijiet fuq il-post tal-intrapriżi tat-trasport jew fit-triq. Minkejja l-obbligu tar-rappurtaġġ, xi Stati Membri kellhom dewmien serju fil-preżentazzjoni tad-dejta tagħhom. Sabiex ma jkunx hemm dewmien fir-rapport li jmiss, huwa importanti ħafna li r-rapporti tal-Istati Membri li jkopru s-snin 2007-2008 jaslu għand il-Kummissjoni sat-30 ta’ Settembru 2009. Dawn ir-rapporti għandhom jinkludu wkoll tagħrif fuq l-implimentazzjoni tad-Direttiva dwar il-Ħin tax-Xogħol 2002/15/KE[3] dwar l-organizzazzjoni tal-ħin tax-xogħol ta' ħaddiema li jwettqu attivitajiet mobbli tat-trasport fit-triq skont l-Artikolu 13(1) tagħha. Dan jagħti l-possibiltà lill-Kummissjoni biex tħejji rapport komprensiv li jkun fih it-tagħrif rilevanti kollu fir-rigward tal-implimentazzjoni tar-regoli soċjali dwar it-trasport bit-triq. Waqt il-perjodu ta’ rappurtar, l-Awstrija, Franza, l-Italja u Spanja żiedu n-numru totali ta’ ġranet tax-xogħol li ġew iċċekkjati. Matul il-perjodu 2005-2006, il-medja tan-numru totali ta’ ġranet tax-xogħol iċċekkjati (nazzjonali u mhux nazzjonali flimkien) baqgħet bejn wieħed u ieħor l-istess, jiġifieri madwar 2.4 miljun, meta mqabbla ma’ medja ta’ bejn wieħed u ieħor 2.3 miljun ġurnata tax-xogħol iċċekkjati fil-perjodu ta’ rappurtar ta’ qabel. L-Istati Membri kollha, ħlief Ċipru, l-Estonja, l-Irlanda, l-Olanda, il-Portugall u l-Iżvezja, qabżu l-marka obbligatorja ta’ 1 % tal-ġranet tax-xogħol kollha li jridu jiġu ċċekkjati, bl-Awstrija, Franza, il-Ġermanja, l-Italja, il-Polonja u Spanja jaqbżu l-marka ta’ 2 %, li se tidħol fis-seħħ bħala l-limitu obligatorju mill-1 ta’ Jannar 2008. L-Iżvizzera qabżet il-limitu wkoll. In-numru totali tal-offiżi li ġew innutati fit-territorju tal-UE u rrapurtati lill-Kummissjoni naqas kemm kemm għalkemm żdied f’xi uħud mill-Istati Membri. Meta mqabbel mal-perjodu ta’ rappurtar ta’ qabel, in-numru ta’ offiżi li ġew innutati fir-rigward tal-waqfiet ta’ rikreazzjoni u ta’ mistrieħ naqas bħalma naqas in-numru ta’ offiżi li jirrigwardaw il-perjodi ta’ sewqan. Kien hemm żieda fir-rigward tal-iskedi ta’ servizz u fir-rosters tax-xogħol. L-iktar ksur frekwenti kien jirrigwarda l-Artikolu 7 tar-Regolament (waqfiet), b’425195 okkorrenza li ġew innutati. Fil-perjodu ta’ rappurtar ta’ qabel, l-ogħla numru ta’ ksur li ġie nnutat jirrigwarda l-Artikolu 8 tar-Regolament (perjodi ta’ waqfiet għall-mistrieħ; 435849). L-effetti tar-Regolament il-ġdid (KE) Nru 561/2006[4] dwar il-ħin tas-sewqan u l-perjodi ta’ waqfiet għall-mistrieħ u d-Direttiva li timplimentaha Nru 2006/22/KE[5] fuq il-kundizzjonijiet minimi għall-implimentazzjoni tar-Regolamenti (KEE) Nru 3820/85 u (KEE) Nru 3821/85, fis-seħħ mill-11 ta’ April 2007 u mill-1 ta’ Mejju 2006, ma setgħux jiġu mkejla waqt il-perjodu ta’ rappurtar. Madankollu, huwa mistenni li dawn ir-regoli ġodda se jiffaċilitaw it-tisħiħ tal-leġiżlazzjoni soċjali. Huma se jipprovdu għal approċċ b’mira, ibbażat fuq il-valutazzjonijiet tar-riskju, se jsaħħu l-kooperazzjoni bejn l-Istati Membri u se jagħtu lill-Kummissjoni l-awtorità biex timplimenta, speċjalment fir-rigward tal-istandards minimi u l-kontrolli fit-triq u dawk fuq il-post, it-tagħmir standard ta’ unitajiet ta’ tisħiħ u liema huma l-kwistjonijiet li għandhom jitqiesu bħala ksur Din l-awtorità titwettaq bl-għajnuna ta’ kumitat regolatorju. Għandha ssir aktar enfasi fuq l-implimentazzjoni effiċjenti u armonizzata tar-regoli soċjali mtejba. 1. DAĦLA Dan ir-rapport, li jkopri l-perjodu ta’ sentejn mill-2005 sal-2006, hu msejjes fuq it-tagħrif mogħti mill-Istati Membri bl-użu tal-formola standard introdotta skont id-Deċiżjoni tal-Kummissjoni tat-22 ta’ Frar 1993[6]. Ir-rapporti li ġew lura kienu kważi kompluti iżda kien hemm xi nuqqasijiet fil-kwalità. Ngħidu aħna, il-Greċja ma ressqitx dejta dwar l-offiżi. Xi Stati Membri, bħalma huma s-Slovenja jew ir-Repubblika Ċeka ressqu biss rapporti għall-partijiet tal-perjodu ta’ rappurtar. Xi wħud varjaw mill-format ta’ rappurtar billi ma għamlux distinzjoni ċara bejn it-tliet gruppi differenti ta’ xufiera li għandhom jiġu kkontrallati (nazzjonali, Stati Membri oħra, pajjiżi terzi). Għall-ewwel darba, l-Istati Membri li ssieħbu fl-2004, kellhom iressqu r-rapporti tagħhom tas-snin 2005-2006. Ir-Rumanija u l-Bulgarija ma kellhomx għalfejn iressqu rapporti nazzjonali, ladarba saru Stati Membri tal-Unjoni Ewropea fl-1 ta' Jannar 2007 u għalhekk wara tmiem il-perjodu ta' rappurtar. Madankollu, ir-Rumanija ressqet rapport sħiħ li jkopri l-perjodu kollu. L-Iżvizzera wkoll ressqet id-dejta tagħha lill-Kummissjoni. 2. TABELLI SOMMARJU 2.1. Kontrolli: fil-qosor It-tabella hawn taħt turi n-numru ta’ ġranet li ġew iċċekkjati bħala proporzjon tan-numru minimu ta’ ġranet tax-xogħol li għandhom jiġu ċċekkjati waqt il-perjodu ta’ rappurtar (1 ta’ Jannar 2005 – 31 ta’ Diċembru 2006). - a - | - b - | - c - | - d - | - e - | Stat Membru | Numru mimimu ta’ ġranet tax-xogħol li għandhom jiġu ċċekkjati | Numru ta’ ġranet tax-xogħol iċċekkjati (nazzjonali) | Numru ta’ ġranet tax-xogħol iċċekkjati (mhux nazzjonali) | Numru totali ta’ ġranet tax- xogħol iċċekkjati | Numru ta’ ġranet tax-xogħol li ġew iċċekkjati bħala proporzjon tan-numru minimu ta’ ġranet li għandhom jiġu ċċekkjati (d/a) | L-Awstrija | 470736 | 875914 | 510678 | 1386592 | 2.95 | Il-Belġju | 726000 | 965414 | 152065 | 1117479 | 1.54 | Ċipru | 77589 | 4738 | 4738 | 0.06 | Ir-Repubblika Ċeka[7] | 265491 | 1159843 | 219308 | 1379151 | (5.19) | Id-Danimarka | 220000 | 284455 | 27985 | 312440 | 1.42 | L-Estonja | 61160 | 37189 | 2290 | 39479 | 0.65 | Il-Finlandja | 334000 | 379920 | 79033 | 458953 | 1.37 | Franza[8] | 2505000 | 8958405 | 2073646 | 11032051 | 4.4 | Il-Ġermanja | 5717462 | 7571798 | 5586304 | 13158102 | 2.3 | Il-Greċja | 6402 | 29646 | 917 | 30563 | (4.77) | L-Ungerija | 560000 | 639530 | 132494 | 772024 | 1.37 | L-Irlanda | 904700 | 632710 | 89 | 632799 | 0.70 | L-Italja | 3268176 | 7441167 | 934095 | 8375262 | 2.56 | Il-Latvja | 305662 | 485697 | 73915 | 559612 | 1.83 | Il-Litwanja | 251660 | 237567 | 78807 | 316374 | 1.26 | Il-Lussemburgu | 51201 | 72091 | 15923 | 88014 | 1.72 | Malta | 103 | 1001 | 65 | 1066 | (10.34) | L-Olanda | 595405 | 471571 | 59831 | 531402 | 0.89 | Il-Polonja | 1286126 | 5063096 | 3479674 | 8542770 | 6.64 | Il-Portugall | 585 077[9] | 99613 | 518 | 100131 | 0.17 | Ir-Rumanija | 410106 | 428043 | 72680 | 500723 | 1.22 | Is-Slovakkja | 164027 | 202278 | 1519 | 203797 | 1.24 | Is-Slovenja7 | 80000 | 81059 | (1.01) | Spanja | 1912819 | 4138122 | 438912 | 4577034 | 2.39 | L-Iżvezja | 528000 | 414891 | 96227 | 511118 | 0.97 | Ir-Renju Unit | 2254506 | 3157534 | 484546 | 3642080 | 1.62 | L-Iżvizzera | 412040 | 1646858 | 331930 | 1978788 | 4.80 | It-tabella turi li ħafna mill-Istati Membri rnexxielhom jilħqu l-mira ta’ 1 % tal-ġranet tax-xogħol kollha li jridu jiġu kkontrollati. L-eċċezzjonijiet huma Ċipru (0.06), l-Estonja (0.65), l-Irlanda (0.70), l-Olanda (0.89), il-Portugall (0.17) u l-Iżvezja (0.97). Ir-rapport tas-Slovenja jkopri biss is-sena 2006 u ma hemmx differenza bejn nazzjonali u dawk li mhumiex f’termini ta’ ġranet tax-xogħol iċċekkjati. Dan jagħmilha impossibbli li wieħed jikkonkludi dwar il-bilanċ tal-iċċekkjar bejn dawk il-gruppi. Iċ-ċifri juru li xi dejta ma ġietx irrappurtata b’mod konsistenti. Fil-każ tal-Greċja ma tantx huwa probabbli li 1345 vettura biss huma suġġetti għar-Regolament (KEE) Nru 3820/85 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq, meta fil-kuntest tar-Regolament (KEE) Nru 881/92[10] dwar l-aċċess għas-suq tat-trasport ta’ merkanzija bit-triq, il-Ġreċja rrappurtat 3997 kopja ċċertifikata tal-liċenzji tal-Komunità. Kumment bħal dan japplika għal Malta, fejn in-numru ta’ kopji ċċertifikati tal-liċenzji tal-Komunità jaqbeż sa ċertu punt bl-istess mod in-numru ta’ vetturi suġġetti għar-Regolament, li għalhekk iwassal għal numru minimu ta’ 103 ġurnata tax-xogħol biss li jridu jiġu ċċekkjati. Fil-każ tar-Repubblika Ċeka, in-numru ta’ kontrolli rrappurtati li twettqu huwa partikularment għoli meta jitqabbel ma’ dak li ntlaħaq matul sentejn f’pajjiżi li għandhom karatteristiċi simili, bħalma huma l-Awstrija jew l-Ungerija, għalkemm ir-rapport Ċek ikopri s-sena 2006 biss. Sakemm issir verifika ulterjuri ta’ dawn iċ-ċifri, il-proporzjon tal-prestazzjoni kkalkulat aritmetikament ma jibqax jitqies. Rapport li tressaq iktar kmieni dwar is-snin 2004-2005 ma setax jitqies minħabba l-fatt li ma kienx hemm distinzjoni ċara ta’ liema kontrolli twettqu fl-2004 (u għalhekk ma jaqax fil-perjodu ta’ rappurtar) u minħabba n-nuqqas ta’ kalkolu tal-kontrolli minimi li kellhom jitwettqu. F’dawn ir-rapporti kollha, il-proporzjon ikkalkulat jitqiegħed fil-parenteżi u ma jibqax jitqies. 2.2. Offiżi: fil-qosor In-numru ta’ reati rreġistrati: Artikoli 6, 7, 8 u 14 tar-Regolament (KEE) Nru 3820/85 Deskrizzjoni fil-qosor skont l-Istat Membru Stat Membru | Passiġġieri | Merkanzija | Total | 6 | Perjodi ta’ sewqan | 297244 | 7 | Waqfiet għar-rikreazzjoni | 425195 | 8 | Perjodi ta' mistrieħ | 241365 | 14 | Orarju tas-servizz u roster tax-xogħol | 52951 | Total | 1016755 | Ir-rapport Belġjan juri li n-numru totali ta’ ċittadini ċċekkjati fit-triq kien ta’ 35761. Saru 59264 kontroll jirrigwardaw fuq persuni li mhumiex ċittadini tal-Belġju. Dan wassal għal numru kważi ndaqs ta’ reati rreġistrati għall-operazzjonijiet tat-trasport tal-passiġġieri kemm għaċ-ċittadini u kemm għal dawk li mhumiex. Fir-rigward tat-trasport tal-merkanzija, in-numru ta’ reati mwettqa minn dawk li mhumiex ċittadini huwa tliet darbiet iktar min-numru ta’ reati mwettqa miċ-ċittadini. Kumment simili japplika għal-Litwanja. Waqt illi n-numru ta' kontrolli li jirrigwardaw iċ-ċittadini huwa ogħla minn dak li jirrigwarda dawk li mhumiex ċittadini, in-numru ta’ reati nnutati huwa kważi l-istess għaċ-ċittadini u għal dawk li mhumiex safejn għandu x’jaqsam it-trasport tal-passiġġieri. Fir-rigward tat-trasport tal-merkanzija, in-numru tar-reati nnutati waqt il-kontrolli ta' dawk li mhumiex ċittadini jaqbeż sew dak li jirrigwarda ċ-ċittadini. Fil-Lussemburgu, in-numru totali ta’ dawk li mhumiex ċittadini tal-Lussemburgu li jiġu kkontrollati fit-triq jaqbeż dak taċ-ċittadini b’iktar minn darbtejn. Anke fis-Slovenja, in-numru totali ta’ dawk li mhumiex ċittadini tas-Slovenja u li jiġu kkontrollati fit-triq jaqbeż b’mod sostanzjali dak taċ-ċittadini. Fir-rigward tar-Repubblika Ċeka, in-numru ta’ reati huwa partikularment baxx speċjalment meta tqis in-numru kbir ta' ġranet tax-xogħol rrapurtati li fihom saru kontroll. Fir-rigward tal-qasma tal-kontrolli taċ-ċittadini u ta’ dawk li mhumiex għandu jiġi mfakkar li l-kontrolli għandhom jitwettqu b’mod li mhux diskriminatorju. 3. RELAZZJONIJIET U KOOPERAZZJONI BEJN L-ISTATI MEMBRI Skont l-Artikolu 5(1) tad-Direttiva 88/599/KEE dwar il-proċeduri standard ta’ kontroll, kellhom iwettqu azzjonijiet ikkombinati tal-inqas darbtejn fis-sena. Skont l-Artikolu 5 tad-Direttiva 2006/22/KE dwar il-kondizzjonijiet minimi għall-implimentazzjoni tar-Regolamenti (KEE) Nru 3820/85 u (KEE) Nru 3821/85 dan in-numru minimu ta’ kontrolli kkombinati jiżdied b’sitt darbiet kull sena mill-2007 ’il quddiem. Madankollu, l-Awstrija biss irrapurtat b’mod espliċitu li ħadet sehem f’kontrolli transkonfinali. Dawn il-kontrolli ġew ikkoordinati mill-Euro Control Route (ECR). Ġew imwettqa kontrolli kkombinati flimkien mal-Uffiċju Federali Ġermaniż għat-Trasport tal-Merkanzija (Bundesamt für Güterverkehr –BAG). 4. KUMMENTI U KONKLUŻJONIJIET 4.1. Proposti mill-Istati Membri Fir-rapporti nazzjonali tagħhom, l-Istati Membri ma għamlu l-ebda proposta. 4.2. Kummenti Għalkemm id-dispożizzjonijiet li jirrigwardaw il-ħinijiet tas-sewqan u l-perjodi ta’ waqfiet għall-mistrieħ ilhom kważi tletin sena fis-seħħ, għad fadal xi differenzi fil-prestazzjoni tal-Istati Membri li jinfurzawhom. Dan ifixkel l-għanijiet ta' tisħiħ tas-sikurezza fit-triq u tal-kompetizzjoni ġusta u ta’ titjib tal-kundizzjonijiet tax-xogħol tax-xufiera. Fil-11 ta’ April 2007 u fl-1 ta’ Mejju 2006 rispettivament, id-dispożizzjonijiet legali ġodda tar-Regolament (KE) Nru 561/2006 fuq il-ħin tas-sewqan u fuq il-perjodi ta’ waqfiet għall-mistrieħ u d-Direttiva 2006/22/KE dwar il-kondizzjonijiet minimi għall-implimentazzjoni tar-Regolamenti (KEE) Nru 3820/85 u (KEE) Nru 3821/85, daħlu fis-seħħ. Madankollu, billi minn Mejju 2006 it-takografu diġitali sar obbligatorju għall-vetturi ġodda, it-tisħiħ tar-regoli fuq il-ħin tas-sewqan u l-perjodi ta’ waqfiet għall-mistrieħ tjieb b’mod sostanzjali. Din tista’ tkun waħda mir-raġunijiet għaliex naqas xi ftit in-numru totali tar-reati rrappurtati. Huwa mistenni iktar titjib wara d-dħul fis-seħħ tad-dispożizzjonijiet il-ġodda fl-2006 u fl-2007. 4.2.1. Tressiq tad-dejta Id-dewmien fit-twassil tat-tagħrif minn xi Stati Membri lill-Kummissjoni jfixkel il-kumpilazzjoni tar-rapport fi stadju bikri. Barra minn hekk, it-tressiq tad-dejta li jiddevja mill-format standard ta’ rappurtar jew dejta li mhix kompluta jkomplu jfixklu t-tqabbil komprensiv bejn il-pajjiżi. Mistoqsijiet speċifiċi li għandhom x’jaqsmu mal-eżattezza u mal-validità tad-dejta, kif inhu deskritt bid-dettal fil-kapitoli 2.1 u 2.2, għandhom jiġu indirizzati mill-Istati Membri kkonċernati. L-Istati Membri huma mfakkra li t-tressiq ta’ rapporti kompluti skont il-format standard ta’ rappurtar huwa obbligu għall-Istati Membri li ġej mir-Regolament (KEE) Nru 3820/85. Ġie introdott format ta’ rappurtar ġdid sabiex jitqiesu l-iżviluppi fir-regoli tal-Komunità dwar il-ħinijiet tas-sewqan u l-perjodi ta’ waqfiet għall-mistrieħ. Ir-rekwiżiti ta’ rappurtar il-ġodda stabbiliti bid-Deċiżjoni tal-Kumissjoni tat-22 ta’ Settembru 2008[14], ibbażati fuq ir-Regolament (KE) Nru 561/2006 dwar il-ħin ta' sewqan u l-perjodi ta’ mistrieħ u d-Direttiva 2006/22/KE dwar il-kondizzjonijiet minimi għall-implimentazzjoni tar-Regolamenti (KEE) Nru 3820/85 u (KEE) Nru 3821/85 ikopru b’mod partikulari t-tagħrif fuq l-eċċezzjonijiet nazzjonali mogħtija minn Stati Membri skont l-Artikolu 13(1) tar-Regolament (KE) 561/2006 u dettalji iktar preċiżi tal-kontrolli li jkunu saru fuq il-vetturi. Barra minn hekk, huwa pprovdut ukoll il-format ta’ rappurtar fuq l-implimetazzjoni tad-Direttiva 2002/15/KE. 4.2.2. Kontrolli Ħafna mill-Istati Membri baqgħu xi ftit jew wisq stabbli fin-numru ta’ kontrolli tagħhom. In-numru ta’ kontrolli fl-Awstrija, l-Italja, Franza u Spanja żdied, waqt illi l-Lussemburgu u l-Ġermanja indikaw tnaqqis ta' madwar 3% Fil-perjodu preċedenti ta’ rappurtar, il-Ġermanja għamlet kontrolli f'5.06 % tal-ġranet tax-xogħol kollha waqt illi matul il-perjodu kurrenti ta’ rappurtar saru kontrolli fi 2.3 % biss. Ġewwa l-Lussemburgu, il-perċentwal tal-ġranet tax-xogħol iċċekkjati naqas minn 4 % fl-2003-2004 għal 1.72 % waqt il-perjodu kurrenti ta’ rappurtar. Waqt illi l-Lussemburgu ma ta ebda spjegazzjoni fir-rapport tiegħu, il-Ġermanja indikat li n-numru ta’ vetturi li jaqgħu fl-ambitu tar-Regolament (KEE) Nru 3820/85 u għalhekk in-numru ta’ kontrolli minimi kważi rduppjaw mill-aħħar perjodu ta’ rappurtar. Kważi l-Istati Membri kollha għaddew mill-istandard bażiku ta’ 1 % ta’ ġranet tax-xogħol iċċekkjati u l-Awstrija, Franza, il-Ġermanja, l-Italja, il-Polonja u Spanja qabżu l-marka ta’ 2 %. Madankollu, numru ta’ Stati Membri ma kkonformawx mad-dispożizzjonijiet legali fir-rigward tan-numru minimu ta’ ġranet tax-xogħol li jridu jiġu ċċekkjati. L-iżgħar numru ta’ kontrolli twettqu minn Ċipru (0.06 %), mill-Portugall (0.17 %), mill-Estonja (0.65 %), mill-Irlanda (0.70 %), mill-Olanda (0.89 %) u mill-Iżvezja (0.97 %). Waqt illi jitqies il-perjodu preċedenti ta' rappurtar, dawn l-Istati Membri jiġu msejħa sabiex b’urġenza jieħdu l-miżuri korrettivi meħtieġa. Għat-tieni darba konsekuttiva, il-Portugall u l-Iżvezja ma kkonformawx mal-obbligi ta’ kontroll tagħhom (2003-2004: 0.21 % u 0.98 % rispettivament). L-Olanda, li fil-perjodu preċedenti ta' rappurtar kienetgħaddiet il-marka ta’ 1 %, irrapurtat li baqgħet lura ħafna milli tilħaq din iċ-ċifra. Meta wieħed iqis il-prestazzjoni dgħajfa tal-pajjiżi li ssemmew, huwa mistenni li se jaffaċċjaw diffikultajiet serji meta jiġu biex jissodisfaw il-marka l-ġdida ta’ 2 %, valida mill-1 ta’ Jannar 2008, kif ġie mbassar mid-Direttiva 2006/22/KE dwar il-kondizzjonijiet minimi għall-implimentazzjoni tar-Regolamenti (KEE) Nru 3820/85 u (KEE) Nru 3821/85. 4.2.3. Reati Meta jitqies kollox, jista’ jingħad li kien hemm nuqqas fit-total tar-reati nnutati, minkejja l-fatt li l-Istati Membri l-ġodda kellhom iressqu r-rapporti tagħhom għall-ewwel darba[15]. Id-dejta analizzata turi li kien hemm żieda fir-reati nnutati fl-Istati Membri li ġejjin : L-Awstrija, l-Olanda, Spanja u r-Renju Unit. Waqt illi per eżempju fl-Awstrija u fir-Renju Unit in-numru totali ta’ kontrolli żdied, in-numru ta' kontrolli fl-Olanda naqas. Fil-każ ta’ Spanja, in-numru ta’ reati nnutati kien kważi d-doppju, filwaqt li fl-UE u fl-Iżvizzera n-numru totali tal-ġranet tax-xogħol ikkontrollati żdied biss bi ftit iktar minn għoxrin fil-mija. Ħafna Stati Membri qegħdin jirraportaw nuqqas fin-numru ta’ reati nnutati u n-numru totali ta’ reati nnutati naqas ukoll. Filwaqt li fl-2003-2004 xi Stati Membri rrapurtaw total ta’ 1185395, it-total għall-2005-2006 jammonta għal 1016755 (l-Iżvizzera rraportat 14913), minkejja li l-ambitu reġjonali tar-Regolament (KEE) 3820/85 żdied minħabba s-sħubija ta’ għaxar Stati Membri ġodda fl-2004. Raġuni possibbli għal dan l-iżvilupp jista’ jkun l-ewwel effett pożittiv tal-introduzzjoni tat-takografu diġitali ġdid li jagħti lok għal infurzar aħjar u aktar konformità mal-leġiżlazzjoni soċjali fis-settur tat-trasport bit-triq. Huwa diffiċli li wieħed jirrevedi l-iżvilupp li sar bejn is-snin 2005 u 2006 minħabba l-fatt li ħafna Stati Membri ma qasmux ir-rapporti tagħhom, ladarba dan mhuwiex obbligatorju. L-iktar ksur frekwenti jirrigwarda l-pawżi fejn li jammontaw għal 41.81% tar-reati nnutati. Fil-perjodu preċedenti, kien hemm 36.36 % biss tar-reati nnutati li jirrigwardaw il-pawżi. Fl-2003-2004, il-perjodi ta’ mistrieħ kellhom l-ikbar proporzjon fost ir-reati nnutati (36.76 %). Il-probabbiltà li jiġu nnutati r-reati waqt il-kontroll tal-ġranet tax-xogħol kienet l-iktar għolja fis-Slovakkja (18.41), fir-Rumanija (8.48) u fil-Ġermanja (5.36), filwaqt li kienet partikularment baxxa fil-Latvja (0.06), fil-Litwanja (0.5) u fil-Portugall (0.61). 4.2.4. Interpretazzjoni tar-Regolamenti tal-Kunsill Nru 3820/85 u 3821/85 permezz ta' deċiżjonijiet tal-Qorti tal-Ġustizzja Mill-aħħar rapport kien hemm tliet sentenzi tal-Qorti tal-Ġustizzja tal-Komunitajiet Ewropej li jirrigwardaw ir-Regolament (KEE) 3820/85. L-ewwel waħda kienet il-każ C-372/03 tal-15 ta’ Settembru 2005 (il-Kummissjoni tal-Komunitajiet Ewropej kontra r-Repubblika Federali tal-Ġermanja). Il-kwistjoni li tressqet quddiem il-Qorti kienet tirrigwarda l-fatt li l-Ġermanja kienet allegatament qed tikser l-Artikolu 5(1)(b) tar-Regolament 3820/85 billi kienet qed toħroġ liċenzji tas-sewqan fil-kategoriji C1 jew C1+E lil xufiera li għandhom inqas minn 18-il sena. Il-Qorti ddikkjarat li la d-Direttiva 91/439 dwar il-liċenzji tas-sewqan u lanqas ir-Regolament Nru 3280/85 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq ma jipprovdu għall-possibiltà ta’ deroga mill-età minima ta’ 18-il sena għall-ħruġ ta’ liċenzji tas-sewqan għal vetturi fil-kategoriji C1 u C1+E. F’każ ieħor, C-93/05 (Teemu Hakala v Oy L. Simons Transport Ab) li jirrigwarda l-Artikolu 10 tar-Regolament 3820/85 il-Qorti kkonkludiet li skema ta’ ħlas ibbażata fuq id-distanzi koperti tmurx kontra d-dispożizzjoni tal-Artikolu msemmi, sakemm din l-iskema ma tkunx magħmula b’tali mod li ma tfixkilx is-sikurezza fit-triq. Fid-dawl taċ-ċirkostanzi kollha tal-każ fil-proċeduri prinċipali, il-Qorti nazzjonali għandha d-dmir li tiżgura jekk dan huwiex il-każ. Fil-każ C-128/04 tas - 17 ta’ Marzu 2005 (Raemdonck u Raemdonck Janssens) il-Qorti tal-Ġustizzja ddeċidiet li t-termini ‘materjal jew tagħmir’ fl-Artikolu 13(1)(g) tar-Regolament Nru 3820/85 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq għandhom ikopru mhux biss ‘għodod u strumenti’, iżda wkoll l-oġġetti bħalma huma l-materjal għall-bini jew kejbils, li huma meħtieġa għat-twettiq ta' xogħol involut fl-attività prinċipali tax-xufier tal-vettura kkonċernata. Attività bħal din, li għall-iskopijiet tal-Artikolu 13(1)(g) ma tistax tikkonsisti fis-sewqan tal-vettura, trid tkun l-attività prinċipali ta' dak ix-xufier u mhux tal-intrapriża kkonċernata. 4.2.5. Emendi fil-leġiżlazzjoni Regolament ġdid (KE) Nru 561/2006 dwar il-ħinijiet tas-sewqan u l-perjodi ta’ mistrieħ daħal fis-seħħ fil-11 ta’ April 2007, minbarra dawk id-dispożizzjonijiet li jirrigwardaw it-takografu diġitali, li daħlu fis-seħħ fid-data aktar bikrija tal-1 ta’ Mejju 2006. Dan ir-Regolament il-ġdid jiċċara u jaġġorna leġiżlazzjoni li għandha 20 sena. Hu għandu l-għan li jsaħħaħ is-sikurezza fit-triq, il-kundizzjonijiet tax-xogħol tax-xufiera u l-kompetizzjoni ġusta fl-Istati Membri. Minbarra l-kundizzjonijiet soċjali u ta’ sikurezza mtejba, il-miżuri l-ġodda jiżguraw ukoll l-infurzar strett u armonizzat ta’ dawn ir-regoli. Ir-Regolament isaħħaħ id-dispożizzjonijiet dwar ir-responsabbiltà tal-impjegatur u jħejji t-triq għal sanzjonijiet komuni f’każijiet ta’ ksur serju. Id-Direttiva l-ġdida 2006/22/KE dwar il-kondizzjonijiet minimi għall-implimentazzjoni tar-Regolamenti (KEE) Nru 3820/85 u (KEE) Nru 3821/85, li tħassar id-Direttiva 88/599/KE, daħlet fis-seħħ fl-1 ta’ Mejju 2006 bi skadenza tat-traspożizzjoni sal-1 ta’ April 2007. Id-Direttiva l-ġdida żżid il-kwantità minima meħtieġa tal-kontrolli gradwalment minn 1 % għal 3 % tal-ġranet totali maħduma minn xufiera professjonali fl-2010. F’dan il-perċentwal globali, il-perċentwal minimu ddedikat għall-kontrolli fit-triq jinbidel minn 15 % għal 30 % u ċ-ċifra għall-kontrolli fuq il-post titla’ minn 25 % għal 50 %. 4.2.6. Konklużjonijiet Waqt il-perjodu ta’ rappurtar, ġie nnutat tnaqqis żgħir fin-numru ta’ reati. Filwaqt li n-numru totali tar-reati nnutati fil-perjodu ta’ rappurtar preċedenti kien ta’ 1185395, in-numru totali ta’ ksur nnutat fl-2005-2006 kien ta’ 1016755. Ir-rapport li jmiss se juri jekk din l-evalwazzjoni hix xejra sostenibbli. Fir-rapport li jmiss, l-effetti pożittivi tal-leġiżlazzjoni l-ġdida, speċjalment tat-takografu diġitali, għandhom jiġu mkejla totalment. B’425195 ksur irrekordjati, jew 41.81 % tar-reati innutati kollha, l-iktar punt kritiku jirrigwarda l-pawżi. Matul l-aħħar perjodu ta’ rappurtar, l-ikbar tħassib kien jirrigwarda il-perjodi ta’ mistrieħ. L-applikazzjoni effettiva tar-regoli dwar il-ħinijiet tas-sewqan, il-pawżi u l-perjodi ta’ mistrieħ hi ta’ importanza kbira. Għaldaqstant il-Kummissjoni talbet lil dawk l-Istati Membri kollha li s’issa għadhom ma kkonformawx mad-dispożizzjonijiet il-ġodda fuq iż-żieda fl-intensità tal-kontrolli, sabiex iżidu l-kwantità tal-kontrolli. Barra minn hekk, iż-żieda fin-numru ta’ kontrolli kkombinati u ta’ inizjattivi ta’ kooperazzjoni li jippromwovu l-iskambji tat-tagħrif u tal-persunal bejn l-Istati Membri hija obbligatorja. Dawn l-azzjonijiet se jikkontribwixxu fl-infurzar tal-attivitajiet ta’ tisħiħ u jwasslu għall-implimentazzjoni armonizzata u mtejba tad-dispożizzjonijiet tar-Regolament. Ir-rapport li jmiss se jkopri il-perjodu ta’ rappurtar 2007-2008. Dan se jkun l-ewwel rapport taħt ir-Regolament il-ġdid (KEE) Nru 561/2006 dwar il-ħinijiet tas-sewqan u l-perjodi ta’ mistrieħ. L-Istati Membri huma mitluba jiżguraw li r-rapporti jitressqu sa mhux iktar tard mit-30 ta’ Settembru 2009. Mhux l-Istati Membri kollha laħqu l-livell minimu stipulat ta’ kontroll tal-ġranet tax-xogħol tax-xufiera. Ladarba l-biċċa l-kbira tal-Istati Membri li kkonformaw mal-obbligu legali tagħhom, qabżu l-limitu bi ftit, il-Kummissjoni tirrikmanda lill-Istati Membri sabiex iżidu l-isforzi tagħhom minħabba li sal-2010 l-kwantità ta’ kontrolli meħtieġa mil-liġi hija maħsuba li titrippla għal 3 %. F’ġieħ il-kompetizzjoni ġusta, l-istandards soċjali ugwali u s-sikurezza fit-triq, huwa indispensabbli li l-Istati Membri kollha jikkonformaw mad-dispożizzjonijiet li jirrigwardaw in-numru ta’ kontrolli.[pic][pic][pic] [1] Regolament tal-Kunsill (KEE) Nru 3820/85 tal-20 ta' Diċembru 1985, dwar l-armonizzazzjoni ta' ċerta leġiżlazzjoni soċjali li għandha x’taqsam mat-trasport bit-triq, ĠU L 370, tal-31.12.1985, p. 1 [2] Id-Direttiva tal-Kunsill Nru 88/599/KEE tat-23 ta' Novembru 1988 dwar il-proċeduri standard ta' kontroll għall-implimentazzjoni tar-Regolament (KEE) Nru 3820/85 dwar l-armonizzazzjoni ta' ċerta leġiżlazzjoni soċjali li għandha x'taqsam mat-trasport bit-triq u r-Regolament (KEE) Nru 3821/85 dwar apparat ta' reġistrazzjoni għat-trasport bit-triq, ĠU L 325, 29.11.1988, p.5 [3] Id-Direttiva 2002/15/KE tal-Parlament Ewropew u tal-Kunsill tal-11 ta’ Marzu 2002 dwar l-organizzazzjoni tal-ħin tax-xogħol ta’ persuni li jwettqu attivitajiet mobbli tat-trasport fit-toroq, ĠU L 80, 23.3.2002, p. 35 [4] Ir-Regolament (KE) Nru 561/2006 tal-Parlament Ewropew u tal-Kunsill tal-15 ta' Marzu 2006 dwar l-armonizzazzjoni ta' ċerta leġiżlazzjoni soċjali li għandha x'taqsam mat-trasport bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/85, ĠU L 102 11.4.2006, p. 1 [5] Direttiva 2006/22/KE tal-Parlament Ewropew u tal-Kunsill tal-15 ta’ Marzu 2006 dwar il-kondizzjonijiet minimi għall-implimentazzjoni tar-Regolamenti tal-Kunsill (KEE) Nru 3820/85 u (KEE) Nru 3821/85 dwar il-leġiżlazzjoni soċjali li għandha x'taqsam ma' attivitajiet tat-trasport bit-triq u li tħassar id-Direttiva tal-Kunsill 88/599/KEE, ĠU L 102, 11.4.2006, p.35 [6] Id-Deċiżjoni tal-Kummissjoni tat-22 ta' Frar li tfassal il-formola tar-rapportar standard pprovduta fl-Artikolu 6 tad-Direttiva tal-Kunsill 88/599/KEE dwar it-trasport bit-triq, ĠU L 72, 25.3.1993, p.33 [7] Ir-rapport ikopri biss is-sena 2006 [8] Franza ma tiddistingwix bejn nazzjonali u mhux nazzjonali u bejn Stati Membri oħra u pajjiżi terzi, iżda bejn residenti u mhux residenti. Fit-tabella, ir-residenti jidhru bħala nazzjonali u dawk li mhumiex residenti bħala mhux nazzjonali [9] L-Istat Membru ma ressaqx id-dejta; għalhekk in-numru ttieħed minn perjodu ta' rappurtar preċedenti [10] Ir-Regolament tal-Kunsill (KEE) Nru 881/92 tas-26 ta' Marzu 1992 dwar l-aċċess għas-suq tat-trasport ta' merkanzija bit-triq fil-Komunità lejn jew mit-territorju ta' Stat Membru jew li jgħaddi mit-territorju ta' wieħed jew aktar mill-Istati Membri, ĠU L 95, 9. 4. 1992, p. 1 [11] Id-dejta rrappurtata mill-pulizija u l-ispetturi soċjali ma ġietx inkorporata fit-Tabella ta’ hawn fuq, għaliex ma ġietx imqassma kif xieraq. [12] Iċ-ċifri qegħdin għat-trasport tal-merkanzija u dak tal-passiġġieri [13] L-Istat Membru ma ressaqx id-dejta [14] Deċiżjoni tal-Kummissjoni tat-22.IX.2008 li tfassal il-formola standard ta’ rappurtar msemmija fl-Artikolu 17 tar-Regolament (KE) Nru 561/2006, (C(2008) 5123 finali) [15] Il-kwalità tad-dejta mill-biċċa l-kbira tal-Istati Membri hija suffiċjenti. Il-Greċja – kif ġara għall-perjodu 2003-2004 – ma ressqet l-ebda dejta. Id-Danimarka ressqet dejta mhux kompluta li tirrigwarda lil dawk li mhumiex ċittadini. Fil-każ tas-Slovenja ma kienx hemm separazzjoni ċara bejn iċ-ċittadini tas-Slovenja, l-Istati Membri tal-UE u pajjiżi terzi fis-setturi tal-passiġġieri u tat-trasport tal-merkanzija.